ໃນຕອນບ່າຍ ວັນທີ 05 ກໍລະກົດ 2022 ເວລາ 14:00 ໂມງ, ທີ່ກະຊວງ ແຜນການ ແລະການລົງທຶນ ໄດ້ຈັດພິທີປະກາດການຈັດຕັ້ງຂື້ນ ໂດຍການເປັນປະທານຂອງ ທ່ານ ນາງ ຄຳຈັນ ວົງແສນບູນ ຮອງເລຂາຄະນະບໍລິຫານງານພັກ, ຮອງລັດຖະມົນຕີ ກະຊວງແຜນການ ແລະ ການລົງທຶນ, ມີບັນດາຄະນະປະຈໍາພັກ, ຄະນະພັກ, ຄະນະນໍາຂອງກະຊວງຜທ, ບັນດາຫົວຫນ້າກົມ, ຮອງຫົວໜ້າກົມ, ຫົວໜ້າພະແນກ, ຮອງຫົວໜ້າພະແນກ ຂອງກົມກ່ຽວຂ້ອງເຂົ້າຮ່ວມ ຈຳນວນທັງໝົດ 189 ທ່ານ.
ໃນພິທີ ທ່ານ ບຸນມີ ວິໄລຈິດ ກໍາມະການຄະນະບໍລິຫານງານພັກ, ຫົວໜ້າກົມຈັດຕັ້ງ ແລະ ພະນັກງານ, ກະຊວງແຜນການ ແລະ ການລົງທຶນ ໄດ້ຜ່ານດຳລັດ ແລະ ບັນດາຂໍ້ຕົກລົງ ຂອງຜູ້ທີ່ໄດ້ຮັບການແຕ່ງຕັ້ງ ແລະ ສັບຊ້ອນ ຂັ້ນຫົວໜ້າກົມ ແລະ ຮອງຫົວໜ້າກົມ ມີລາຍຊື່ດັ່ງນີ້:
- ແຕ່ງຕັ້ງ ທ່ານ ຄຳພັນ ຈະເລີນຜົນ ເປັນຫົວໜ້າກົມສະຖິຕິເສດຖະກິດ, ສູນສະຖິຕິແຫ່ງຊາດ ກະຊວງແຜນການ ແລະ ການລົງທຶນ.
- ແຕ່ງຕັ້ງ ທ່ານ ວິໄຊ ສັນຕິວົງ ເປັນຫົວໜ້າກົມສະຖິຕິສິ່ງແວດລ້ອມ ແລະ ຄວາມໝັ້ນຄົງ ສູນສະຖິຕິແຫ່ງຊາດກະຊວງແຜນການ ແລະ ການລົງທຶນ.
- ສັບຊ້ອນ ທ່ານ ກິ່ງເພັດ ອາສະນາວົງ ຮອງຫົວໜ້າກົມບໍລິການສະຖິຕິ ໄປຮັບໜ້າທີ່ໃໝ່ ແລະ ແຕ່ງຕັ້ງ ເປັນຮອງຫົວໜ້າຫ້ອງການ, ສູນສະຖິຕິແຫ່ງຊາດ, ກະຊວງ ຜທ.
- ສັບຊ້ອນ ທ່ານ ວຽງຊຳ ວິໄລສຸກ ຫົວໜ້າພະແນກ, ກົມຈັດຕັ້ງ ແລະ ພະນັກງານ ໄປຮັບໜ້າທີ່ໃໝ່ ແລະ ແຕ່ງຕັ້ງ ເປັນຮອງຫົວໜ້າກົມສະຖິຕິສິ່ງແວດລ້ອມ ແລະ ຄວາມໝັ້ນຄົງ, ສູນສະຖິຕິແຫ່ງຊາດ, ກະຊວງ ຜທ.
- ສັບຊ້ອນ ທ່ານ ນາງ ບາງທອງ ທິບສົມພັນ ຫົວໜ້າພະແນກ, ກົມຮ່ວມມືສາກົນ ໄປຮັບໜ້າທີ່ໃໝ່ ແລະ ແຕ່ງຕັ້ງເປັນຮອງຫົວໜ້າກົມສະຖິຕິເສດຖະກິດ, ສູນສະຖິຕິແຫ່ງຊາດ, ກະຊວງ ຜທ.
- ສັບຊ້ອນ ທ່ານ ນາງ ໄຜ່ຄຳ ຕຸນາລົມ ຫົວໜ້າພະແນກ, ກົມຮ່ວມມືສາກົນ ໄປຮັບໜ້າທີ່ໃໝ່ ແລະ ແຕ່ງຕັ້ງເປັນ ຮອງຫົວໜ້າຫ້ອງການ ສູນສະຖິຕິແຫ່ງຊາດ, ກະຊວງ ຜທ.
- ແຕ່ງຕັ້ງ ທ່ານ ກູ່ທອງ ສົມມາລາ ເປັນຮອງຫົວໜ້າກົມຮ່ວມມືສາກົນ.
- ແຕ່ງຕັ້ງ ທ່ານ ເພັດສະຫວັນ ບຸດລາສີ ເປັນຮອງຫົວໜ້າກົມສະຖິຕິສັງຄົມ, ສູນສະຖິຕິແຫ່ງຊາດ, ກະຊວງແຜນການ ແລະ ການລົງທຶນ.
ພ້ອມກັນນີ້, ກໍ່ໄດ້ປະກາດການແຕ່ງຕັ້ງ ແລະ ສັບຊ້ອນ ພະນັກງານຂັ້ນຫົວໜ້າພະແນກ ແລະ ຮອງຫົວໜ້າພະແນກ ຈຳນວນໜຶ່ງພາຍໃນສູນສະຖິຕິແຫ່ງຊາດ, ກະຊວງແຜນການ ແລະ ການລົງທຶນ, ເພື່ອເປັນທິດໃຫ້ ບັນດາສະຫາຍ ທີ່ໄດ້ຮັບການແຕ່ງຕັ້ງ ແລະ ສັບຊ້ອນ ທ່ານ ນ. ຄຳຈັນ ວົງແສນບູນ ຮອງເລຂາຄະນະບໍລິຫານງານພັກ, ຮອງລັດຖະມົນຕີ ກະຊວງ ຜທ ໄດ້ມີຄໍາເຫັນດັ່ງນີ້: ພິທີປະກາດການຈັດຕັ້ງ ໃນຄັ້ງນີ້ ກໍເຫັນວ່າມີຄວາມໝາຍ ແລະ ມີຄວາມສຳຄັນເປັນຢ່າງຍິ່ງ, ເພາະວ່າເປັນການປັບປຸງການຈັດຕັ້ງ ເພື່ອໃຫ້ສອດຄ່ອງກັບຄວາມຮຽກຮ້ອງ ຕ້ອງການຂອງໜ້າທີ່ວຽກງານອັນສຳຄັນຂອງພັກ-ລັດ ໃນໄລຍະໃໝ່, ໂດຍສະເພາະແມ່ນໃຫ້ສອດຄ່ອງກັບພາລະບົດບາດ, ໜ້າທີ່ ແລະ ຂອບເຂດສິດ, ເຊິ່ງມັນໄດ້ຮຽກຮ້ອງໃຫ້ພວກເຮົາຕ້ອງມີພະນັກງານນໍາພາ, ທີ່ເປັນລະບົບຄົບຊຸດ, ເພື່ອຮັບປະກັນໃຫ້ສາມາດປະຕິບັດໜ້າທີ່ການເມືອງໃນໄລຍະໃໝ່. ການປັງປຸງສັບຊ້ອນ, ແຕ່ງຕັ້ງແມ່ນເພື່ອເພີ່ມທະວີຄວາມຮັບຜິດຊອບຕໍ່ໜ້າທີ່ວຽກງານ, ເພີ່ມທະວີຄວາມໜັກແໜ້ນເຂັ້ມແຂງ, ສາມາດຈັດຕັ້ງຜັນຂະຫຍາຍແນວທາງນະໂຍບາຍ ຂອງພັກ-ລັດ, ໃຫ້ໄດ້ຮັບຜົນສໍາເລັດຕາມລະດັບຄາດໝາຍທີ່ພັກ-ລັດຖະບານໄດ້ກໍານົດເອົາໄວ້ ແລະ ເປັນການປັບປຸງຍົກສູງຄຸນນະພາບການເປັນເສນາທິການໃຫ້ ແກ່ລັດຖະບານ ໃນຕໍ່ໜ້າ.